Jääkiekon maailmanmestaruuskilpailut 2021

Jääkiekon maailman­mestaruus­kilpailut 2021 järjestettiin 21. toukokuuta – 6. kesäkuuta 2021 Riiassa, Latviassa. Maailman­mestaruuden voitti Kanada. Toiseksi sijoittui Suomi ja kolmanneksi Yhdysvallat. 
Vuoden 2020 kisojen peruunnuttua korona­virus­pandemian vuoksi vuoden 2021 kisoja tarjottiin Sveitsille. Sveitsi kuitenkin kieltäytyi järjestämästä niitä taloudellisiin riskeihin vedoten. 18. tammikuuta 2021 Kansainvälinen Jääkiekkoliitto IIHF päätti, ettei kisoja järjestetä poliittisista syistä Valko-Venäjällä, ja näin ollen Riika sai yksin kisat järjestettäväkseen. Asiasta päätettiin lopullisesti 2. helmikuuta 2021.
Tavallisesta poiketen A- ja B-lohkojen viimeiseksi sijoittuneet maat eivät pudonneet alemmalle sarjatasolle. Näin ollen samat maat pelasivat myös vuoden 2022 maailman­mestaruus­kisoissa. Syynä tähän oli, että alempien sarjatasojen maajoukkueturnauksia ei pelattu korona­virus­pandemian takia eikä nousijoita seuraavaksi vuodeksi ollut.
Venäjän joukkue ei saanut käyttää turnauksessa omaa lippuansa, vaakunaansa tai kansallishymniänsä. Syynä on alun perin Maailman antidopingtoimisto WADA:n langettama, myöhemmin CAS:n vahvistama rangaistus jatkuvista doping-rikkomuksista.
Turnauksessa koettiin historiallinen yllätys, kun Ruotsi jäi ensimmäisen kerran pudotuspelien ulkopuolelle. Kisat pelattiin kahdessa kahdeksan maan alkulohkossa yhdeksättä kertaa. Vuosina 2012 ja 2013 puolivälierät pelattiin lohkojen sisäisesti, mutta muuten puolivälierät on pelattu lohkojen välillä. Vuosina 2014−2019 molemmista alkulohkoista vähintään yksi joukkue selvitti tiensä välieriin, mutta Riian kisoissa kaikki välieriin selvinneet joukkueet pelasivat turnauksessa samassa alkulohkossa. Kanada voitti jääkiekon maailmanmestaruuden 2021 Suomea vastaan maalein 2–3 jatkoajalla. Kyseessä oli myös historian toinen kerta, kun lohkossaan neljänneksi jäänyt joukkue voitti kultaa. Edellisen kerran lohkonelonen voitti kultaa vuonna 1992.
Kisaisännyys.
Hakijat.
Kilpailujen järjestäjästä äänestettiin 19. toukokuuta 2017 Kölnissä maailman­mestaruus­kilpailuiden yhteydessä. 
Valko-Venäjän ongelmallinen kisäisännyys.
Valko-Venäjän kisaisännyyttä oli alettu kyseenalaistaa monissa jääkiekkomaissa jo aiemmin. Elokuussa 2020 kisojen toinen isäntämaa Latvia ilmoitti, ettei halua jakaa vuoden 2021 kisoja Valko-Venäjän kanssa. Syynä tähän olivat muun muassa Valko-Venäjän ihmisoikeuksien tilanteiden heikkous ja maan mahdollinen vaarallisuus. Maassa oli aiemmin pidetty presidentinvaalit, joita pidettiin vilpillisinä. Sen jälkeen maan presidenttiä vastustavia mielenosoittajia oli alettu pidättää ja mielenosoituksia hajottaa voimakeinoin.
Riiassa oli tarkoitus pelata B-alkulohkon lisäksi kaksi puolivälieräottelua. A-lohko, loput puolivälierät ja mitalipelit oli tarkoitus pelata Minskissä. Kansainvälinen jääkiekkoliitto päätti kuitenkin 2. helmikuuta 2021 evätä Valko-Venäjän kisaisännyyden poliittisen epävarmuuden vuoksi. Näin ollen maailmanmestaruuskilpailut järjestettiin kokonaan Latviassa.
Televisiointi Suomessa.
Suomessa MTV3 esitti suorana lähetyksenä kaikki Suomen ottelut, molemmat välierät, pronssiottelun sekä loppuottelun. MTV:n maksullinen suoratoistopalvelu ja televisiokanava C More näytti suorana lähetyksenä kisojen kaikki 64 ottelua.
MTV3:n pääselostajana oli Mika Saukkonen, C Morella puolestaan Antero Mertaranta. C Morella kisaotteluita selostivat edellä mainittujen lisäksi Jani Alkio, Teppo Laaksonen, Aleksis Ärje ja Julius Sorjonen. MTV3:n ottelulähetyksiä oli mahdollista katsoa myös ruotsinkielisellä selostuksella, josta vastasi Hufvudstadsbladetin Niclas Lönnqvist.
C Moren lähetykset sisälsivät 45 minuutin ennakkostudion. MTV3:lla ennakkolähetyksen pituus oli noin 15 minuuttia. Ottelulähetysten asiantuntijoina toimivat Kari Jalonen, Olli Jokinen, Karri Kivi, Mikko Koivu, Lasse Kukkonen ja Tero Lehterä. Studiolähetyksiä juonsivat Teemu Niikko ja Minna Korkka. MTV3:lla esitettiin turnauksen ajan joka ilta "MM-Extra" -ohjelmaa, jota juonsi Suvi Puukangas.
Kisojen loppuottelua Suomi–Kanada seurasi MTV3:lla ja C Moressa keskimäärin 2,3 miljoonaa katsojaa Suomessa. Loppuottelu tavoitti kolme miljoonaa televisiokatsojaa.